Magtarr khur Jerusalén phobor ee judionaan phiesta wai narr aawai,
Jesús deeu agʉg petajim.
Mag Jerusalén phobor ee dubaag “Ovejanaan Puertdi” a thʉ̃r sim dakha thʉ̃rrdo juau wautarr estanque anʉm sim.
Mag thʉrrdo thʉ̃r hebreonaan meúa Betesda aajem.
Mag thʉ̃rrdo igaau pórticos anʉm cinco naajim.
Ma,
sĩi jʉserg eegar arr aawai mor masim khʉʉn khapan thũphãau thʉnaajeejim:
dau khĩsu khitheem khʉʉn,
bʉ wedʉ wedʉ khitheem khʉʉn,
maimua sĩi juadam wa mor enter khãijã kha chʉkhʉ khitheem khʉʉnpa.
[Maig nʉmua do waaurewaata nʉ naajim,
kharii Ẽwandam chog ʉ̃gtharmua beewia mag do waaureu pʉabajem ee chi nacha dubbaimamta monaaujerr aawai ag ee dubaag.
Mag do waaureu pʉabajem ee chi nacha dubbaimamʉn parhoobam khamor machag wai sĩerr khãijã monaaub khaba monaaujeejim aajem.]
Mag mor masim khʉʉn pom thũphãau wejom ee sĩejim ĩchab woun ãb treinta y ocho años,
sĩi kha chʉkhʉ aawai pod ich appaijã phiidʉba khitʉm.
Mag werba kherʉm Jesuu oobaimawia mag año khapan dau aphʉʉ kherʉmjã khaug athaawai irig,
—¿Pʉ monaaum khõsi chirʉ́wi?
ajim.
Magbaawai chi mor masi kherarrau,
—Señor,
mʉʉn monaaum khõchag chirʉm;
pari chi do waaureu sĩubaawai ag ee mʉ jiirpʉiju khʉʉn chukhu aawaita pod monaauba chirʉmgui ajim.
Maadeu ag ee dubaag ẽkhaawai maach nawe ãbmua ag ee paajemgui ajim.
Magbaawai Jesuu irig,
—Magan phiidʉwia dʉrdʉr abá;
maimua pʉch put juurwia athaad ajim.
Ichig magbarm bʉrre chadcha warrjã ich mag monakha sĩerrjota phiidʉ dʉnʉisiwia dʉr nʉnʉʉu khabaadejim.
Maimua ich put juur auwia ag dʉi petajim.
Pari mag i monaautarr ed jua ʉ̃ʉijem ed arr aawai,
Moiseeu phã pʉarr iek wajapha ʉʉrkhaajerr khʉʉnau irig,
—Ĩs chan pua jãg put chʉgag jiir wai nʉrraju khaba simgui ajim anaabá.
Pari ichig magbaawai chi woundamau amag,
—Pari chi mʉ monaaupʉitarrauta mʉrʉg “Pʉch put juurwia athaad” atarr aawaita mua arrubahab ajim aajem.
Magbaawai amachdeu,
—¿Chijãguata pʉrʉg mag sĩejĩ?
ajierram aajem.
Pari mag i monaaupʉiwia ich Jesujã sĩi õor khapanag ee dubbaaderr aawai pod i khaugpʉiba arr gaaimua,
ĩs mag thʉ̃r thʉ̃rnaa mag wounauta mʉrʉg mag jaaujimjã abajim aajem.
Maimua ag khur Jesuu ich ag woundamcha Aai i jeeujem deg oobaimaawaita irig,
—Ya ʉu pʉ jãg monaau chirsipí,
oob tag pekau wau chitam.
Eeu magbamʉn jũrr pʉch gaai ag khãai atcha khãijã adukham ajim.
Jesuu ichig magbaawai judionaan chi pornaan aar mawia amag jaauwimajim aajem,
Jesuuta chadcha ich monaautarr.